- Jeg stekte kjøttet og spiste det med rødvin og fløtegratinerte poteter, sier Wengshoel like før åpningen av bachelor-studentenes avgangsutstilling ved Kunstakademiet i Tromsø kommende lørdag.

Personlig historie

Han har mildt sagt knyttet en helt spesiell og personlig historie til sin del av utstillingen.

- Jeg skal vise hofteoperasjonen min på en videoskjerm, og også stille ut hoftekula som ble operert ut, sier han.

25-åringen er født uten ordentlig hofte, og oppveksten var sterkt preget av rullestolbruk og krykker.

- Jeg har lært å gå fire ganger, vært igjennom mange operasjoner og ligget måneder av gangen i strekk.

- Smakte villsau

Han forteller at legene i 21 år forsøkte å konstruere en ny hofte til ham, uten å lykkes.

- Men for fire år siden fikk jeg ny, av metall.

Det førte igjen til den omtalte middagen.

- Jeg kokte av kjøttet på den hoftekula de tok ut. Så lagde jeg middag av kjøttet — krydret det og spiste det, med tilbehør, sier han.

- Ja vel. Går det an å si hvordan du opplevde det?

- Det smakte villsau.

- Jeg tenkte mer på hvordan det føltes. Det høres jo relativt ekkelt ut?

- Nei, det var ikke det. Det var en prosess jeg måtte gjennom.

- Kan du si litt mer om det?

- Nei.

- Men det lå kanskje en del sinne og bitterhet i det?

- Ja, det er klart. Det var ikke lett å vokse opp sånn. Det var 21 år med smerte og faenskap.

Markerte en avslutning

Wengshoel sier at handlingen markerte en slags avslutning på det gamle.

- Det har hjulpet meg å komme videre, i tillegg til at operasjonen i seg selv forandret livet mitt.

Mange arrangementer

Wengshoel er bare en av seks bachelor-studenter som viser fram arbeidene sin under avgangsutstillingen No Guts, No Galaxy. Det blir den første bachelor-utstillingen i det nye bygget.

- Og i utstillingsperioden fram til 31. mai blir det også en rekke arrangementer, sier Hilde Marstrander, som selv stiller ut fire store bilder hvor hun har fotografert rustne overflater på skip i nord som etterpå er behandlet og lagt på aluminiumsplater.

- Hva slags arrangementer kan dere lokke med?

- Vi kommer tilbake med «dagens meny», men det blir både konserter, performance, filmvisninger i tillegg til selve utstillingen, sier Shameer Nyland Kinniya, som bidrar med videoinstallasjon til utstillingen.

- Og på søndag blir det mulig for de frammøtte å få tatoveringer. Tradisjonell meksikansk tatovering, sier Wengshoel.

Levende kunstscene

Alle de seks er nå ferdig med tre års utdanning ved Kunstakademiet, og er svært godt fornøyd med studiet.

- Det har vært veldig, veldig bra og vi har både lært mye og funnet oss godt til rette i Tromsø.

De tror også opprettelsen av akademiet har vært viktig for byens kunstscene.

Har generert mye

- Akademiet har generert mye, og det har vært spennende å være en del av den utviklingen kunstscenen i Tromsø har hatt de senere årene, sier Henrik Sørlid, som deltar på flere måter i utstillingen — både med installasjon med video, performance og på konsertscenen.

- Kunstmiljøet her blir stadig større og mer levende og flere ønsker å komme hit for å la seg inspirere av både kunstmiljøet og av naturen rundt byen, sier Ørjan Anderson, som skal vise en film som en del av No Guts, No Galaxy.

Utstillingen er åpen for publikum hver dag fra kl. 12 og åpner lørdag kl. 13.